text: Benny bor på grænsen og synes kontrol er noget værre pjat
  31 oktober 2016 kl. 16.57
  I årevis har Benny Larsen boet lige midt på grænsen mellem Danmark og Tyskland og står det til ham, skal den nuværende grænsekontrol droppes.
  Der er ikke ret mange, der har så nært et kendskab til grænsen mellem de to lande som Benny Larsen fra Padborg.
  På sin grund har han hele fire grænsesten stående. Han ser på nærmeste hold, hvordan den grønne grænse uden problemer bliver krydset dagligt, og derfor mener han, at det er spild af penge at bevogte de to overgange i Krusaa og Padborg.
  Benny Larsen reparerer til dagligt trailere, færdes på begge sider af grænsen og har et afslappet forhold til det med grænsen.
  
  Grænsestenene på grunden tænker han ikke meget over til hverdag. Men de er nyttige, bl.a. har han sin grill stående på en af dem.
  Ifølge Benny Larsen er den nuværende grænsekontrol ikke meget værd, og derfor synes han, at de mange ressourcer, som politiet bruger, er spild af penge.
  
  
  